**VEDTEKTER FOR** **Sparebank 68 grader nord**

**KAP 1. FORETAKSNAVN. FORRETNINGSKONTOR. FORMÅL.**

***§ 1-1. Foretaksnavn og forretningskontor***

Sparebank 68 Grader Nord er dannet ved sammenslutning av flere tidligere selvstendige banker, herunder gjennom fusjonen mellom Harstad Sparebank og Lofoten Sparebank 2. januar 2019, og gjennom den etterfølgende fusjonen med Ofoten Sparebank 1. juli 2020.

Harstad Sparebank ble opprettet den 10. april 1926, Lofoten Sparebank ble opprettet den 5. mai 1909 og Ofoten Sparebank ble opprettet 27. desember 1899.

Banken har sin forretningsadresse i Vestvågøy kommune.

***§ 1-2. Formål***

Sparebankens formål er å utføre forretninger og tjenester som det er vanlig eller naturlig at sparebanker kan utføre i henhold til den til enhver tid gjeldende lovgivning og de til enhver tid gitte konsesjoner.

**KAP 2. SPAREBANKENS EGENKAPITAL**

§ 2-1. ***Grunnfondet.***

Harstad Sparebanks opprinnelige grunnfond kr. 105.430,- var ytt av 110 bidragsytere. Grunnfondet er delvis tilbakebetalt. Kapitalen forrentes f.o.m. 03.02 1928. De første 13 år forrentes til 5 % p.a., deretter 3 % p.a. Det betales ikke rentes rente. Vedtak vedr. tilbakebetaling er fra 1939.

Lofoten Sparebanks opprinnelige grunnfond kr 3.000, var ytt av innbyggere i Borge, og er tilbakebetalt.

Ofoten Sparebanks opprinnelige grunnfond besto av Ofoten Sparebanks grunnfond på kr. 2.435 og Tjeldsund Sparebanks grunnfond på kr. 5.000. Begge grunnfondene er tilbakebetalt.

Stiftere eller andre har ikke rett til utbytte av virksomheten utover eventuell avkastning av eierandelskapital.

§ 2-2. ***Eierandelskapital***

Sparebanken har anledning til å utstede omsettelige egenkapitalbevis.

Sparebankens utstedte eierandelskapital utgjør kr 299 272 100 fordelt på 2 992 721 egenkapitalbevis á kr 100 fullt innbetalt.

Sparebankens egenkapitalbevis skal være registrert i Verdipapirsentralen.

**KAP 3. GENERALFORSAMLINGEN**

***§ 3-1. Generalforsamling***

Generalforsamlingen er sparebankens øverste myndighet.

Generalforsamlingen skal ha 20 medlemmer og 8 varamedlemmer.

Generalforsamlingens medlemmer og varamedlemmer møter personlig. Det er ikke anledning til å møte med fullmektig eller med rådgiver.

***§ 3-2. Generalforsamlingens sammensetning***

8 medlemmer og 3 varamedlemmer velges av og blant sparebankens innskytere. Av innskyterne skal minimum 1 medlem og 1 varamedlem avspeile sparebankens samfunnsfunksjon. Minst 2 av medlemmene og 1 av varamedlemmene skal ha sitt bosted eller virke i Lofoten-regionen, minst 2 av medlemmene og 1 av varamedlemmene skal ha sitt bosted eller virke i Harstad-regionen og minst 2 av medlemmene og 1 av varamedlemmene skal ha sitt bosted eller virke i Ofoten-regionen.

5 medlemmer og 2 varamedlemmer velges av og blant de ansatte.

7 medlemmer og 3 varamedlemmer velges av egenkapitalbeviseierne. De egenkapitalbeviseiervalgte medlemmene av generalforsamlingen skal avspeile alle kategorier av sparebankens eiere. Minst 2 av representantene for egenkapitalbeviseierne skal velges blant personer som ikke er representanter for Sparebankstiftelsen Harstad Sparebank, Sparebankstiftelsen Ofoten Sparebank og Sparebankstiftelsen Lofoten Sparebank.

***§ 3-3. Valg til generalforsamlingen***

Myndige personer kan velges som medlemmer av generalforsamlingen.

Medlemmer og varamedlemmer til generalforsamlingen velges for 4 år. Av de medlemmer som er valgt ved første gangs valg, går minst en firedel ut etter loddtrekning hvert av de tre neste valg, og ved de påfølgende valg de som har gjort tjeneste lengst.

Generalforsamlingen fastsetter nærmere instruks om valgene.

Tvister om valget avgjøres av Finanstilsynet der dette følger av lov eller forskrift.

***§ 3-4. Innskyternes valg av medlemmer til generalforsamlingen***

Sparebankens innskytere som har og i de siste seks måneder har hatt et innskudd i banken på minst 2500 kroner, er stemmeberettiget og valgbare ved valg av innskyternes medlemmer til sparebankens generalforsamling med mindre annet følger av lov eller forskrift. Hvert innskyterforhold gir én stemme når noe annet ikke følger av loven eller vedtektene.

Generalforsamlingen fastsetter nærmere instruks om valgene.

Endring av instruks vedtas med samme regler som for vedtektsendringer.

***§ 3-5. Ansattes valg av medlemmer til generalforsamlingen***

De ansatte i sparebanken er stemmeberettiget ved valg av de ansattes medlemmer til bankens generalforsamling. De ansatte i sparebanken kan velges som medlem eller varamedlem til bankens generalforsamling som representant for de ansatte.

***§ 3-6. Egenkapitalbeviseiernes valg av medlemmer til generalforsamlingen***

Eierne av egenkapitalbevis er stemmeberettiget ved valg av egenkapitalbeviseiernes medlemmer til sparebankens generalforsamling.

Enhver eier av egenkapitalbevis kan velges som medlem eller varamedlem til sparebankens generalforsamling.

***§ 3-7. Innkalling til generalforsamling***

Ordinær generalforsamling skal avholdes innen utgangen av mars måned hvert år.

Når dokumenter som gjelder saker som skal behandles på generalforsamlingen er gjort tilgjengelig for medlemmene på bankens hjemmesider eller annet elektronisk medium fra banken, gjelder ikke lovens krav om at dokumentene skal sendes til medlemmene av generalforsamlingen. Dette gjelder også dokumenter som etter lov skal inntas i eller vedlegges innkallingen til generalforsamlingen. Et medlem av generalforsamlingen kan likevel kreve å få tilsendt dokumenter som gjelder saker som skal behandles på generalforsamlingen.

Medlemmer som ikke kan delta i generalforsamlingens møte, skal meddele dette til sparebanken snarest og senest fem dager før møtet. Varamedlemmer innkalles ved ordinære medlemmers forfall.

***§ 3-8. Møter og vedtak i generalforsamlingen***

Møter i generalforsamlingen åpnes og ledes av generalforsamlingens leder, evt. nestleder.

Hvert medlem av generalforsamlingen har én stemme.

Beslutninger i generalforsamlingen treffes ved flertall av de avgitte stemmer med mindre noe annet fremgår av disse vedtektene. Står stemmetallet likt, gjelder det som møtelederen slutter seg til.

***§ 3-9. Generalforsamlingens oppgaver***

På den ordinære generalforsamlingen skal følgende saker behandles og avgjøres:

* Valg av generalforsamlingens leder og nestleder for 1 år.
* Godkjennelse av årsregnskapet og årsberetningen, herunder disponering av overskudd
* Andre saker som etter lov eller vedtekter hører under generalforsamlingen

Generalforsamlingens leder er omfattet av reglene for kreditt til ansatte/tillitsvalgte.

Vedtak om eller fullmakt til å oppta ansvarlig lån eller fondsobligasjoner treffes av generalforsamlingen med flertall som for vedtektsendring. Vedtak om eller fullmakt til å oppta annen fremmedkapital treffes av styret eller i henhold til delegasjonsvedtak fra styret.

**KAP 4. STYRET OG DAGLIG LEDELSE**

***§ 4-1. Styrets sammensetning og oppgaver***

Styret skal bestå av minimum 7 og maksimum 10 medlemmer og 4 varamedlemmer.

Minst 1 av styrets medlemmer og 1 varamedlem skal ha sitt bosted eller virke i Lofoten-regionen, minst 1 av styrets medlemmer og 1 varamedlem skal ha sitt bosted eller virke i Harstad-regionen og minst 1 av styrets medlemmer og 1 varamedlem skal ha sitt bosted eller virke i Ofoten-regionen.

2 medlemmer og 1 varamedlem velges av og blant de ansatte.

Medlemmene og varamedlemmene til styret velges for 2 år. Leder og nestleder velges særskilt for 1 år. Av de medlemmer og varamedlemmer som er valgt av generalforsamlingen uttrer halvparten hvert år, etter tjenestetid eller loddtrekning. Uttredende medlemmer og varamedlemmer kan gjenvelges.

Styrets oppgaver følger av lov og forskrifter.

Det samlede styre kan fungere som sparebankens revisjonsutvalg.

***§ 4-2. Daglig leder***

Sparebanken skal ha daglig leder. Daglig leder tilsettes av styret.

Daglig leders oppgaver følger av lov og forskrifter.

**KAP 5. VALGKOMITEER**

***§ 5-1. Valgkomité for generalforsamlingen.***

Generalforsamlingen velger en valgkomité med 5 medlemmer. Valgkomiteen skal ha representanter fra alle interessegruppene i generalforsamlingen.

***§ 5-2. Valgkomiteen for generalforsamlingens arbeid***

Valgkomiteen skal forberede valgene til generalforsamlingen, samt generalforsamlingens valg til styret og valgkomiteen.

Generalforsamlingen fastsetter nærmere instruks om valgkomiteen og valgkomiteens oppgaver.

KAP 6. ANVENDELSE AV OVERSKUDD OG INNDEKNING AV UNDERSKUDD

***§ 6-1. Anvendelse av overskudd***

Overskuddet av bankens virksomhet etter fradrag av utbytte og utdeling av gaver skal legges til bankens fond.

Årets overskudd og utbyttemidler fordeles mellom bankens grunnfond og eierandelskapitalen. Utbyttemidler kan benyttes til utbytte på eierandelskapitalen, til gaver til allmennyttige formål eller overføres til gavefond eller overføres til stiftelse med allmennyttig formål.

***§ 6-2. Inndekning av underskudd***

Underskudd etter resultatregnskapet for siste regnskapsår skal først søkes dekket ved forholdsmessig overføring fra grunnfondskapitalen, herunder gavefondet, og den eierandelskapitalen som overstiger vedtektsfestet eierandelskapital, herunder utjevningsfondet. Underskudd som ikke dekkes slik, dekkes ved forholdsmessig overføring fra overkursfondet og kompensasjonsfondet. Ytterligere underskudd dekkes ved nedsettelse av vedtektsfestet eierandelskapital og eventuelt ved nedsettelse av annen kapital.

**KAP 7. VEDTEKTSENDRINGER**

***§ 7-1. Vedtektsendringer***

Endring av disse vedtektene kan vedtas av generalforsamlingen. Beslutning om å endre vedtektene i sparebanken krever tilslutning fra minst to tredeler av de avgitte stemmene, samt at minst halvparten av medlemmene i generalforsamlingen er til stede.

**KAP 8. AVVIKLING MV**

***§ 8-1. Beslutning om avvikling av sparebanken***

Generalforsamlingen tar stilling til styrets forslag om avvikling av sparebanken. Vedtak om avvikling fattes med samme flertall som for vedtektsendringer.

***§ 8-2. Disponering av sparebankens kapital ved avvikling***

Etter at alle kreditorene har fått fullt oppgjør, skal den del av eierandelskapitalen og overkursfondet som er tilbake fordeles forholdsmessig mellom eierne av egenkapitalbevis, og sparebankens øvrige overskytende midler overføres til en eller flere sparebankstiftelser.

***§ 8-3. Frigjøring av sparebankens grunnfondskapital ved strukturendring***

Ved sammenslåing med annen bank, omdanning til aksjebank, avvikling eller annen begivenhet som etter særskilt vedtak i generalforsamlingen leder til hel eller delvis frigjøring av sparebankens grunnfondskapital, kan frigjorte midler innenfor rammen av den lovgivning som gjelder på gjennomføringstidspunktet, etter generalforsamlingens vedtak og myndighetenes samtykke, overføres til henholdsvis Sparebankstiftelsen Harstad Sparebank, Sparebankstiftelsen Lofoten Sparebank og Sparebankstiftelsen Ofoten Sparebank. De frigjorte midler fordeles med 55,2 prosent til Sparebankstiftelsen Harstad Sparebank, 25,3 prosent til Sparebankstiftelsen Ofoten Sparebank og 19,5 prosent til Sparebankstiftelsen Lofoten Sparebank.